**ELŐTERJESZTÉS**

**Szombathely Megyei Jogú Város Közgyűlésének 2017. október 26-i ülésére**

**Javaslat a Szombathelyi Városi Vásárcsarnok igazgatói álláshelyének betöltésére kiírandó pályázati felhívás elfogadására**

Szombathely Megyei Jogú Város Önkormányzata fenntartásában lévő Szombathelyi Városi Vásárcsarnok igazgatói álláshelyének betöltésére kiírandó pályázati felhívást 2017. június hónapban terjesztettem a Közgyűlés elé elfogadásra. A közzétett felhívásra beérkezett pályázatok értékelésére a testület 2017. szeptemberi ülésén került sor. A 268/2017. (IX.14.) Kgy. sz. határozatában a Közgyűlés úgy döntött, hogy a pályázati eljárást eredménytelenné nyilvánítja és új pályázati felhívást tesz közzé, amelyet a 2017. októberi ülésén kíván tárgyalni.

A fenti döntés alapján jelen előterjesztéshez mellékelem az új pályázati felhívást. A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (2) bekezdése alapján magasabb vezetői beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető. A Kjt. 23. § (3) bekezdése értelmében a magasabb vezetői megbízás jogszabályban megjelölt, legfeljebb 5 évig terjedő határozott időre szól.

Tekintettel arra, hogy a „Helyi gazdaságfejlesztés” című, TOP 6.1.3-15 kódszámú pályázat keretén belül Szombathely Megyei Jogú Város Önkormányzata a Vásárcsarnokot felújítja, így az igazgatói megbízás időtartamát az új felhívásban két évre javaslom módosítani, 2018.01.01. napjától 2019.12.31. napjáig terjedően. A pályázati felhívás további feltételeit változatlan tartalommal terjesztem a Tisztelt Közgyűlés elé elfogadásra.

A Kjt. 20/A. § (6) bekezdése alapján a pályázat benyújtási határidejének leteltét követő 21 napon belül a pályázókat a kinevezési, megbízási jogkör gyakorlója által létrehozott legalább három tagú, a betöltendő munkakör feladatait érintően szakértelemmel rendelkező bizottság hallgatja meg és alakítja ki szakmai véleményét. A pályázati felhívásban foglaltaknak megfelelően továbbra is a Gazdasági és Városstratégiai Bizottságot javaslom a pályázók személyes meghallgatására és szakmai véleményének kialakítására. A pályázat elbírálásáról Szombathely Megyei Jogú Város Közgyűlése a bizottsági vélemény mérlegelését követően dönt.

A pályázat benyújtásának pályázati felhívás szerinti határideje 2017. december 4. (hétfő) 16,00 óra, amely a postai úton történő megküldés esetén is irányadó.

Kérem a Tisztelt Közgyűlést, hogy az előterjesztést megtárgyalni, a határozati javaslatban foglaltakat támogatni, és a pályázati felhívást jóváhagyni szíveskedjék.

**Szombathely, 2017. október 18.**

 **/: Dr. Puskás Tivadar :/**

**HATÁROZATI JAVASLAT**

**…./2017. (X.26.) Kgy. számú határozat**

1./ A Közgyűlés a Szombathelyi Városi Vásárcsarnok igazgatói beosztásának betöltésére elkészített pályázati felhívást jelen előterjesztés mellékletében foglalt tartalommal megegyezően jóváhagyja, és felhatalmazza a polgármestert, hogy a pályázati felhívást aláírja és a pályázati felhívásnak jogszabály szerinti közzétételéhez szükséges intézkedéseket megtegye.

2./ A Közgyűlés a pályázók személyes meghallgatására és szakmai vélemény kialakítására a Gazdasági és Városstratégiai Bizottságot kéri fel.

**Felelős:** Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtás előkészítéséért:

 Nagyné dr. Gats Andrea, a Jogi, Képviselői és Hatósági Osztály vezetője)

**Határidő:** 1./ azonnal

 2./ a pályázat benyújtási határideje lejártát követő 21 napon belül